O'zbek–qirg'iz chegarasida qo'shimcha nazorat-o'tkazish punktlari ochilishi mumkin

O'zbek–qirg'iz chegarasida 2022 yilda qo'shimcha 3–4 ta o'tkazish punkti ochilishi rejalashtirilmoqda. Bu haqda Qirg'iziston Tashqi ishlar vaziri lavozimiga nomzod Jeenbek Kulubaevga tayanib, “Akipress” xabar berdi.
Ma'lum qilinishicha, Jo'qorg'i Kengash yig'ilishida deputat Eldar Sulaymonov Chekobod qishlog'ida yopilgan post borligi haqida ma'lum qilgan.
“Mendagi ma'lumotlarga ko'ra, chegarani ochish uchun Qirg'izistonga 40 kishidan iborat O'zbekiston delegatsiyasi keladi. Sizdan bu borada yordam berishni iltimos qilaman”, — degan deputat.
O'z navbatida, Jeenbek Kulubaev bu masala Qirg'iziston va O'zbekiston bosh vazirlari uchrashuvida ko'tarilganini ma'lum qilgan.
“Biz shart-sharoitni, ular tomoni qanday ish qilishini va bizniki nima qilishini hisobga olishimiz kerak. Biz bu masalani anchadan beri muhokama qilmoqdamiz, bu yil 3–4 ta nazorat-o'tkazish punktini ochish uchun sharoit yaratamiz”, — deya qo'shimcha qilgan u.
Eslatib o'tamiz, Qirg'iziston Parlamentida qirg'iz-o'zbek chegarasidagi nazorat-o'tkazish punktlari sonini ko'paytirish taklif qilingandi.